Sagunt presenta la 2a edició de l'Escena Kids, festival de teatre i música infantil referent a Espanya
06 de novembre 2019

![](/media/tiippqrw/96-rp-presentacion-escena-kids-11-_cuerpo.jpg)  
  

La regidoria de Turisme de l'Ajuntament de Sagunt i l'Agència Valenciana de Turisme han presentat este matí la 2a edició de l'Escena Kids, festival de teatre i música infantil referent a Espanya. Els jardins de la Gerència han acollit la presentació en la qual s'han avançat les novetats d'esta edició com l'ampliació de l'espai per a poder albergar a major públic i una extensa programació, tot això amb entrada gratuïta.

Enguany tindrà lloc els pròxims 23 i 24 de novembre i, sota el lema ‘Tan gran com tu’, arriba per a millorar la versió de l'any passat. Als jardins de la Gerència se suma el pati del Casino, oferint un major espai per a les activitats. Un total de 13 espectacles musicals, teatrals i tallers que, durant un cap de setmana, omplirà de diversió este màgic espai en el qual també es disposaran llocs i _food trucks_.

A la presentació d’este matí ha assistit l'alcalde de Sagunt, Darío Moreno; la regidora de Turisme, Natalia Antonino; el secretari autonòmic de Turisme, Francesc Colomer; i el director de programació del festival, Tomás Ibáñez. A més, per a mostrar-los el seu suport a esta iniciativa els han acompanyat el director de Sagunt a Escena, Juan Vicente Martínez Luciano, i el president de la Fundació Comunitat Valenciana Patrimoni Industrial i Memòria Obrera Port de Sagunt, Luis Roberto Doménech.

![](/media/bmfmz4vy/96-rp-presentacion-escena-kids-43-_cuerpo.jpg)  

Darío Moreno, en primer lloc, ha agraït a totes les associacions i empresaris locals participants «**perquè entre tots fem este gran projecte i si el vivim com una cosa col·lectiva, ens consolidarem i formarà part de la nostra identitat**». Moreno ha destacat que s'ha de buscar «**allò que ens faça singulars i aprofitem esta oportunitat de turisme familiar per a acostar la cultura i el patrimoni industrial a totes les persones i recuperar espais per a convertir-los en públics, com ho és la Gerència**».

Natalia Antonino també ha volgut agrair, en este cas a Luis Roberto Doménech i a Juan Vicente Luciano. Antonino ha recordat que l'any passat «**vam dir que Escena Kids havia arribat per a quedar-se i així va ser, es van quadruplicar les xifres d'assistència previstes i va aconseguir més de 12.000 impactes en xarxes socials i premsa**». Enguany, com a novetat, s'augmenta el segment de públic, «**ja que l'any anterior el públic anava dels 2 anys fins als 9 i ara hem ampliat a eixa part més adolescent perquè es puguen gaudir en major mesura**».

Francesc Colomer, des del punt de vista de producte turístic i cultural, ha considerat que Sagunt «**és un gran potencial, està en el mapa del positiu i la seua història la fa diferent**». A més, ha destacat la importància de «**vacunar-se contra l'estandardització, cal oferir la millor versió de la ciutat, la més honesta i la més competitiva. El turisme són llums llargues i Escena Kids es presenta com una fàbrica de futurs turistes i futurs melòmans que faran que la ciutat progresse, a més de ser un producte que desestacionalitza**».

Tomás Ibáñez ha destacat algunes de les novetats d'enguany després de l'èxit de la primera edició, «**ara ens toca superar-nos a nosaltres mateixos, per este motiu la principal novetat és l'ampliació del concepte de programació a l'àmbit musical**». Ibáñez ha recordat l'ampliació de l'espai anteriorment citat en el qual tindran lloc «**més de 40 activitats, personatges que ens acompanyaran durant tot el festival, parades amb articles sorprenents i compromesos, _food trucks_ i espais per a gaudir en família de la cultura, la gastronomia**».

Entre els espectacles programats destaquen el de la companyia de teatre de carrer Hortzmuga amb la seua obra _Jule_; la companyia La Tal que arribarà amb el seu espectacle de més de 150 anys _The incredible box_; la companyia Efimer oferirà el seu espectacle _El Carrofil_; la Premi Nacional de Circ 2014, Contaclown, portarà _Transformacontes_; l'agrupació de músics Els Guais oferiran _Cercavila la rastrera_; i la companyia saguntina Camí de Nora oferirà _Faulas del Camp de Morvedre_.

Quant als espectacles musicals el públic gaudirà de les actuacions de La Chica Charcos Dueto, Maerieta Ganduleta, La Glüps Band, i el grup de batucada Green Gos. I, per part dels tallers, Juana Varela oferirà és un taller de dansa per a xiquets on el joc, la comunicació, el moviment i la creativitat es funden per a explorar nous camins entre la dansa i el teatre, basada en els principis de la dansa contemporània; i es realitzarà un altre de Djs Ciutat Prohibida.

En 2018, de la mà de Sagunt a Escena, va nàixer Escena Kids, un festival que es creava per a convertir-se en el referent en arts escèniques dirigides al públic infantil, amb un format que combinava els espectacles en escenari amb els itinerants, els jocs i tallers, la gastronomia i el mercat ambulant, en un espai únic: La Gerència del Port de Sagunt. La fórmula va funcionar i en el seu primer any 11.500 persones van passar pel recinte del festival i la crítica va ser unànime: Escena Kids havia vingut per a quedar-se.​

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-la-2a-edicio-de-l-escena-kids-festival-de-teatre-i-musica-infantil-referent-a-espanya/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-la-2a-edicio-de-l-escena-kids-festival-de-teatre-i-musica-infantil-referent-a-espanya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-la-2a-edicio-de-l-escena-kids-festival-de-teatre-i-musica-infantil-referent-a-espanya/ "Linked In")
*   [](mailto:?body=https://aytosagunto.es/va/actualitat/sagunt-presenta-la-2a-edicio-de-l-escena-kids-festival-de-teatre-i-musica-infantil-referent-a-espanya/)